Na temelju članka 19. točke 5. Zakona o savjetima mladih („Narodne novine“ broj 41/14) i članka 18. Odluke o osnivanju Savjeta mladih Primorsko-goranske županije („Službene novine“ broj 22/14), Savjet mladih Primorsko-goranske županije na 4. sjednici, održanoj dana 01. rujna 2022. godine, donio je

**Program rada**

**Savjeta mladih Primorsko-goranske županije**

**za 2023. godinu**

 **I. UVODNE NAPOMENE**

 Savjet mladih Primorsko-goranske županije (u daljnjem tekstu: Savjet) je savjetodavno tijelo Županijske skupštine Primorsko-goranske županije (u daljnjem tekstu: Skupština) koje je osnovano s ciljem promicanja i zagovaranja prava, potreba i interesa mladih te njihovog aktivnog uključivanja u javni život Primorsko-goranske županije.

U okviru svog djelokruga Savjet raspravlja o pitanjima značajnim za rad Savjeta kao i o pitanjima iz djelokruga rada Skupštine koja su od interesa za mlade te daje mišljenja Skupštini prilikom donošenja različitih akata koji su od značaja za mlade.

Savjet potiče informiranje mladih o svim pitanjima relevantnim za unaprjeđivanje položaja mladih, međusobnu suradnju savjeta mladih u Republici Hrvatskoj te suradnju i razmjenu iskustva s organizacijama civilnoga društva i odgovarajućim tijelima drugih zemalja. Razvoj financijskog okvira provedbe politike za mlade i podrške razvoju organizacija mladih i za mlade te sudjelovanje u programiranju prioriteta natječaja i određivanja kriterija financiranja organizacija mladih i za mlade, jedni su od prioriteta Savjeta.

Savjet će u svome radu ustrajati u tome da se sustavno unaprijedi kvaliteta života mladih na području županije. Kao jednu od najvažnijih aktivnosti, Savjet će se fokusirati na međusobnu suradnju i razmjenu iskustava savjeta mladih općina i gradova s područja županije, županijskih savjeta mladih u Republici Hrvatskoj te vršiti konzultacije s organizacijama mladih i za mlade o temama bitnim za mlade. Osiguravanje boljeg položaja mladih i mogućnosti utjecaja na donošenje odluka u predstavničkom i izvršnom tijelu Županije, zapošljavanje mladih, obrazovanje i usavršavanje u kontekstu cjeloživotnog učenja te slobodno vrijeme mladih bitni su aspekti na koje će Savjet posebice obratiti pažnju. Savjet će pokušati utvrditi načine na koje je moguće postići sudjelovanje mladih u društvu i rješavati potrebe mladih u kontekstu njihovog razvoja. Sudjelovanje mladih je potrebno zbog stvaranja mreže između generacija, kako bi zajednički mogli razrješavati aktualne probleme, ali i izazove koji ih očekuju u budućnosti. Mladi imaju jedinstvenu priliku da svojim angažmanom daju doprinos u prepoznavanju problema u društvenoj zajednici i pronalaženju rješenja za iste. Potrebno je uključiti mlade u proces odlučivanja i to u svim fazama procesa donošenja odluka, kako bi se iskoristile njihove svježe ideje, ali i kako bi ih se motiviralo da postanu aktivni i odgovorni građani.

Programom rada Savjeta propisuju se i određuju temeljna načela djelovanja i temeljne smjernice budućeg rada te se utvrđuju programske i druge aktivnosti potrebne za njihovo ostvarenje. Rad i djelovanje Savjeta usmjereno je na ostvarenje ciljeva propisanih ovim Programom rada i mora biti u suglasju s njegovim sadržajem.

 **II. AKTIVNOSTI**

 Program rada Savjeta mladih Primorsko-goranske županije za 2023. godinu (u daljnjem tekstu: Program) sadrži sljedeće aktivnosti:

1. Suradnja sa Skupštinom, radnim tijelima Skupštine i drugim tijelima Županije, kao i svim tijelima Vlade RH u izradi programa, prijedloga zakona i odluka koje se odnose na mlade,
2. Obrazovanje i informiranje mladih
3. Aktiviranje lokalnih savjeta mladih (općinskih i gradskih) na području županije,
4. Suradnja sa savjetima mladih u Republici Hrvatskoj i inozemstvu,
5. Suradnja sa fakultetima, te srednjim i osnovnim školama na području županije
6. Suradnja s udrugama mladih i udrugama za mlade koje djeluju na području županije o temama bitnim za mlade,
7. Slobodno vrijeme i kultura mladih
8. Zdravstvo i socijalna politika mladih
9. Aktivno sudjelovanje na provođenju Programa za mlade Primorsko-goranske županije
10. Ostale aktivnosti važne za rad Savjeta i poboljšanje položaja mladih u županiji.

**AD.1. Suradnja sa Skupštinom, radnim tijelima Skupštine i drugim tijelima Županije, kao i svim tijelima Vlade RH u izradi programa, prijedloga zakona i odluka koje se odnose na mlade**

Savjet će nastaviti kvalitetnu suradnju sa Skupštinom i drugim tijelima Županije, kao i svim tijelima Vlade RH u izradi programa i odluka koje se odnose na mlade. Predlagat će Skupštini donošenje programa, odluka i drugih akata od značenja za unapređivanje položaja mladih na području županije, te pokretati raspravu o pojedinim pitanjima i predlagati načine njihova rješavanja.

Da bi Savjet mogao provoditi ovaj oblik suradnje sa Skupštinom, tražit će od nadležnih županijskih upravnih tijela potrebne podatke, izvješća i slično.

Ovom aktivnošću Savjet izravno utječe na kreiranje politike za mlade kako u županiji, tako i u Republici Hrvatskoj. Svojim prijedlozima, istraživanjima, raspravama i kritikom postojećih rješenja Savjet pridonosi stvaranju kvalitetnije regulative koja uređuje područje brige o mladima. Cilj je potaknuti razvoj financijskog okvira provedbe politike za mlade i pružiti podršku razvoju organizacija mladih.

**AD.2. Obrazovanje i informiranje mladih**

Savjet će organizirati razna predavanja, radionice i konferencije sa temama koje su u interesu za poboljšanje položaja mladih naše županije te pružiti potporu organizacijama civilnog društva koje provode programe/projekte neformalnog obrazovanja usmjerene unapređenju znanja i vještina mladih koji imaju za cilj educiranje i osposobljavanje mladih u području socijalnih, organizacijskih, poduzetničkih vještina te poticanje njihova socijalnog uključivanja koje se ne mogu steći formalnim obrazovnim sustavom.

Tim potezom bi se uspješnije i kvalitetnije mlade ljude potaklo na daljnje i konstantno učenje što bi rezultiralo aktivnijim sudjelovanjem u društvu, svim društvenim procesima i u procesima donošenja odluka.

**AD.3 Aktiviranje lokalnih savjeta mladih (općinskih i gradskih) na području županije**

Ova aktivnost podrazumijeva redovito održavanje Koordinacije lokalnih savjeta mladih s područja županije. Koordinacija savjeta mladih PGŽ zamišljena je kao platforma za razmjenu primjera dobre prakse i kontinuirano informiranje savjeta mladih, zajedničku analizu prisutnih problema mladih te zagovaranje interesa mladih prema institucijama i tijelima vlasti, a uključuje sve aktivne savjete mladih s područja županije. Cilj Koordinacije savjeta mladih Primorsko-goranske županije za 2023. godinu je uključivanje mladih u procese donošenja odluka kroz poticanje osnivanja savjeta mladih na lokalnoj razini. Zatim, okupljanje i aktiviranje mladih ljudi, rad na prepoznatljivosti savjeta mladih s ciljem privlačenja mladih da doprinesu radu samih savjeta svojim idejama i prijedlozima kako bi poboljšali život što većem broju mladih s područja Primorsko-goranske županije.

Savjet će poseban naglasak staviti na pružanje pomoći pri osnivanju lokalnih savjeta mladih čime će se dodatno unaprijediti rad Koordinacije.

Također, kroz Koordinaciju, Savjet će nastojati pomoći gradovima i općinama koji su tek osnovali savjete mladih tako da ih upozna s njihovim mogućnostima djelovanja. Cilj je pružiti potrebnu podršku savjetima mladih s područja županije pri obavljanju aktivnosti te ih poticati na rad za dobrobit mladih u županiji.

 **AD.4 Suradnja sa savjetima mladih u Republici Hrvatskoj i inozemstvu**

Suradnja sa savjetima mladih u Republici Hrvatskoj kroz sudjelovanje članova savjeta na nacionalnim konferencijama i koordinacijama savjeta mladih na kojima se sastaju predstavnici općinskih, gradskih i županijskih savjeta mladih s područja Republike Hrvatske.

Cilj ovakvih skupova je poticanje mladih na međusobnu suradnju, umrežavanje, razmjenu iskustva te predstavljanje dobrih praksi. Uspostaviti ćemo suradnju s drugim savjetima mladih s kojima će se diskutirati o dobrim praksama, s ciljem umrežavanja, upoznavanja te usvajanja potencijalnih ideja za moguću primjenu u vlastitoj lokalnoj zajednici.

 **AD.5 Suradnja sa fakultetima, te srednjim i osnovim školama na području Primorsko-goranske županije**

Savjet će kroz ovu aktivnost približiti svoj rad mladima na području županije. Cilj je održati prezentacije na fakultetima i u srednjim školama kako bi se potakla proaktivnost mladih na način da se aktivno uključe u osmišljavanje, organiziranje i provođenje aktivnosti s ciljem unapređenja položaja mladih u društvu. Tijekom raznih prezentacija u školama i fakultetima mladi će moći upoznati djelokrug i rad Savjeta te način na koji oni sami mogu sudjelovati u radu Savjeta mladih.

 **AD.6 Suradnja s udrugama mladih i udrugama za mlade koje djeluju na području županije o temama bitnim za mlade**

Prikupljanje mišljenja zainteresirane javnosti za položaj i stanje mladih, udruga mladih i drugih srodnih tema u županiji, u obliku ulaznih ili povratnih informacija, ključno je za uključivanje mladih u procese donošenja odluka ili utjecanje na lokalne javne politike. Organiziranjem redovitih susreta s mladima iz lokalne zajednice, komunikacijom s njima, poticanjem građanske participativnosti i društvenog angažmana, stvara se ozračje koje osnažuje mlade i njihov položaj u lokalnoj sredini.

Savjet će se aktivno zalagati za stvaranje šire mreže udruga mladih na području županije te uključivanje što većeg broja dionika iz civilnog sektora u procese donošenja odluka. Savjet je otvoren za potencijalnu suradnju sa svim organizacijama civilnog društva u županiji koje se bave mladima ili se u nekim segmentima svog djelovanja susreću s pitanjima koji su od interesa za mlade.

Savjet će inicirati razgovore sa predstavnicima civilnog sektora i jedinica lokalne samouprave u cilju poboljšanja međusobnog dijaloga i postizanja optimalnih riješenja u različitim segmentima života lokalne zajednice.

 **AD.7. Slobodno vrijeme i kultura mladih**

Mladi su sve manje organizatori zabave i slobodnog vremena, a sve više konzumenti sadržaja koje nudi visoko profesionalna mašinerija. Mladi svoje slobodno vrijeme koriste na različite način te ono uključuje razne oblike sadržaja odmora, razonode i stvaralaštva. Stoga slobodno vrijeme definira pojedinac sam, a ono što mi kao Savjet mladih možemo doprinijeti je prostorna i financijska potpora za različite oblike slobodnog vremena. Savjet mladih će ponuditi mladima sadržaj u sklopu kojega će moći iskoristiti svoje slobodno vrijeme.

**AD.8. Zdravstvo i socijalna politika mladih**

 Budući da je zdrav način života neophodan za očuvanje zdravlja mladih osoba, Savjet će podržati projekte i programe organizacija civilnog društva i ostalih ustanova koje nastoje omogućiti razvoj kvalitetnih zdravstvenih usluga i preventivnih programa za mlade. Mlade ćemo informirati i poticati njihovo uključivanje u takve projekte.

 Nadalje, osposobljavanje mladih za tržište rada kroz redovito i neformalno obrazovanje jedan je od osnovnih preduvjeta za ostvarenje gospodarskog razvoja. Razvijanje stručnih znanja i vještina uspješnog poslovanja kod mladih utječe na povećanje njihovih šansi za zapošljavanje, te doprinosi ukupnom društvenom razvoju. Mladi su, kao nositelji novih znanja, te vještina prilagodbe novim tehnologijama, društvena skupina koja jamči višestruki povrat uloženoga. Preduvjet ekonomskog osnaživanja mladih je i razvoj poduzetničkog duha kod mlade generacije. Ovdje se javlja problem nedostatka relevantnih informacija o postojećim poticajnim mjerama, nedostatno kreditiranje poduzetničkih projekata mladih, ali i nedovoljna osviještenost nositelja poticajnih mjera o potrebama mladih kao potencijalnih korisnika tih mjera. Savjet će podržavati aktivnosti institucija u provedbi mjera koje potiču dodatni angažman mladih s ciljem stjecanja neformalnih znanja i iskustava radi lakšeg pristupa tržištu rada.

**AD.9. Aktivno sudjelovanje na provođenju Programa za mlade Primorsko-goranske županije**

Program za mlade je strateški dokument koji objedinjuje i razrađuje ciljeve i mjere kojima jedinica lokalne, odnosno područne (regionalne) samouprave želi odgovoriti na potrebe i probleme mladih na svojem području te općenito poboljšati kvalitetu života mladih. Savjet smatra da se politika prema mladima mora planirati i provoditi kroz partnerski odnos županijske uprave i mladih, organiziranih kroz udruge mladih te Savjeta. Također, Savjet će kontinuirano poticati savjete mladih na razini gradova i općina o kreiranju lokalnih programa djelovanja za mlade. Razvojem lokalnih strateških programa djelovanja za mlade, sustavno se pristupa procesu ispunjavanja potreba mladih. Samo sustavnim i planskim djelovanjem lokalnih vlasti u partnerskom odnosu s mladima može se utjecati na poboljšanje položaja mladih u društvu i lokalnoj zajednici.

**AD.10. Ostale aktivnosti važne za rad Savjeta i poboljšanje položaja mladih u županiji.**

U svojem će radu Savjet kao i do sada raspravljati o svim pitanjima koja se odnose na problematiku mladih na području županije, a posebno o onima koji će biti na dnevnom redu Skupštine. O njima će donositi zaključke koji će se upućivati Skupštini. Predstavnici Savjeta će iznositi stavove Savjeta na sjednici Skupštine kada ocijene da se radi o izrazito važnoj temi za mlade.

Putem internetske stranice, odnosno linka na web stranici Županije, kontinuirano bi se informiralo mlade o svim pitanjima od značaja za unapređivanje položaja mladih, a jednako tako i o radu Savjeta. Savjet će i dalje putem svog službenog Facebook i Instagram profila nastaviti informirati mlade o svim svojim aktivnostima, zaključcima i novostima koje su važne i koje poboljšavaju sve životne segmente mladih.

Savjet planira, u suradnji s nadležnim tijelima Županije, nastaviti prezentirati svoj rad široj javnosti. Poseban naglasak će se staviti na promociju članaka i obavijesti kojima će se pozivati mlade da sudjeluju na edukativnim tribinama, panelima, radionicama, te svim događajima koji će na bilo koji način pomoći mladima da steknu nova iskustva koja će im biti od znatne koristi u odabiru svog životnog puta ali i onima kojima će mladi sebe dodatno izgraditi kao osobe te dodati poseban oblik u stvaranju boljih i kvalitetnijih međuljudskih odnosa. Suradnja s medijima je od izuzetne važnosti kako bi vijest o aktivnostima doprla do što većeg kruga ljudi.

Savjet će prema potrebi provoditi i aktivnosti koje nisu izričito navedene u Programu, a za koje smatra da su u određenom trenutku od iznimnog značaja za mlade (npr. organizacija i sudjelovanje na tribinama, radionicama, seminarima, konferencijama i sl.)